C 184/114
LT
Europos Sąjungos oficialusis leidinys
2022 5 5
2021 m. spalio 21 d., ketvirtadienis
40. palankiai vertina tai, kad Komisija paskelbė apie ketinimą sukurti ekspertų grupę, kurios tikslas – analizuoti viso metano dujų gyvavimo ciklo metu išmetamų dujų kiekio matricą;
41. primygtinai ragina Komisiją remti valstybes nares renkant duomenis apie anglies dioksido absorbavimo potencialą pievose, kad būtų galima taikyti tikslingesnį požiūrį į klimato politiką;
42. pripažįsta, kad gyvūninė produkcija yra pagrindinė veikla daugiametėse pievose, suteikianti galimybę kaimo ūkių išlikimui, ekonominiam stabilumui ir gyvavimui kalvotuose ir kalnų regionuose, taip užkertant kelią sąžalynams tokiose teritorijose; ragina Komisiją sutelkti investicijas į metano inhibitorių, įskaitant ganyklų sistemas, inovacijų finansavimą ir bendradarbiauti su trečiosiomis šalimis, dalyvaujančiomis panašiuose moksliniuose tyrimuose;
43. atkreipia dėmesį į metano kiekį, išmetamą iš drėkinamų durpynų; pabrėžia, kad vis dėlto, remiantis moksliniais tyrimais, atšilimo efektas stabilizuojasi po drėkinimo, nes drėkinamų durpynų išmetamas CO2 / N2O sustabdomas, o bet kurio išmetamo metano išlikimas atmosferoje yra trumpas (20); pabrėžia, kad taip nėra nuolat iš nusausintų durpynų išmetamo CO2 kiekio atveju, kuris sukelia tolesnį atšilimą; ragina nedelsiant iš naujo drėkinti durpynus siekiant užtikrinti kuo naudingesnį vėsinantį poveikį;
44. pažymi, kad, remiantis strategija „Nuo ūkio iki stalo“, dauguma europiečių mitybos pavyzdžių neatitinka sveikos mitybos rekomendacijų ir kad visoje visuomenėje reikia keisti vartojimo įpročius siekiant sveikesnių maisto produktų vartojimo, mitybos ir gyvenimo būdo, įskaitant didesnį tvariai pagamintų augalų ir augalinių maisto produktų, pvz., šviežių vaisių ir daržovių, sveikų grūdų ir ankštinių augalų, vartojimą, taip pat spręsti pernelyg didelio mėsos ir labai perdirbtų produktų vartojimo problemą – tai būtų taip pat naudinga aplinkai, būtent dėl mažesnio išmetamo metano kiekio, ir gyvūnų gerovei bei užtikrintų atsparesnę ekonomiką; pabrėžia, kad, ES masto gairės dėl tvarios, sveikos ir labiau subalansuotos mitybos, įskaitant aiškius tikslus ir atsižvelgiant į Europos maisto ir mitybos kultūrinę ir regioninę įvairovę bei vartotojų poreikius, padėtų vartotojams ir juos paskatintų, taip pat pagrįstų valstybių narių nacionalines pastangas įtraukti tvarumo elementus į nacionalines mitybos rekomendacijas; ragina Komisiją parengti tokias gaires ir imtis konkrečių veiksmų, kad būtų veiksmingai skatinama sveika, tvari ir labiau subalansuota mityba;
45. pabrėžia, kad technologijos ir praktika, kaip apriboti žemės ūkio sektoriuje išmetamo metano kiekį, įskaitant tvaraus gyvulininkystės valdymo praktiką, sparčiai vystosi ir turėtų būti kuo greičiau tobulinamos ir įgyvendinamos; ragina Komisiją užtikrinti, kad patikrintos veiksmingos ir ekonomiškai efektyvios inovacijos, kuriomis mažinamas išmetamo metano kiekis žemės ūkio gamyboje, būtų greitai įgyvendintos ES ir kad ES gamintojai naudotų jau turimas priemones, siekiant toliau mažinti išmetamo metano kiekį įgyvendinant bendrą žemės ūkio politiką (BŽŪP) ir nacionalinius strateginius planus, be kita ko, pasitelkiant specialias pritaikytas ekologines schemas ir anglies dioksido kiekį dirvožemyje didinančio ūkininkavimo iniciatyvas pagal BŽŪP bei kitus privačiojo ar viešojo finansavimo srautus; mano, kad ūkininkai turėtų gauti finansinių paskatų taikyti išmetamųjų teršalų kiekio mažinimo praktiką pagal programą „Europos horizontas“ ir Ekonominio atsparumo iniciatyvos fondus; tačiau pripažįsta, kad ūkininkai vargu ar patys išspręs išmetamųjų teršalų problemas, susijusias su gyvulinės kilmės žemės ūkio produkcijos gamyba; pažymi, kad struktūriniai valstybių narių žemės ūkio skirtumai ir nacionaliniai ypatumai turės įtakos šių metodų taikymo sąnaudoms;
46. pabrėžia, kad jau yra gerai įrodyta praktika, padedanti mažinti mėšlo tvarkymo metu išmetamų teršalų kiekį; pažymi, kad ši praktika taip pat sumažina amoniako kiekį, kuris išmetamas žemės ūkio sektoriuje; ragina Komisiją pasiūlyti reguliavimo priemonių, kuriomis būtų užtikrintas šių metodų naudojimas, nustatant realius ir plataus užmojo tikslus ir terminus; be to, pabrėžia, kad azoto trąšų gamyba lemia didelį išmetamo metano kiekį; ragina Komisiją įgyvendinant strategiją „Nuo ūkio iki stalo“ imtis atitinkamų veiksmų siekiant sumažinti su tuo susijusį išmetamųjų teršalų kiekį;
47. pabrėžia, kad ES turėtų atlikti pagrindinį vaidmenį remiant mokslinius tyrimus, inovacijas ir plėtrą, taip pat skatinant daugiau naudoti naujas tvarias technologijas ir praktiką, kurios padėtų sumažinti išmetamo metano kiekį visuose sektoriuose, įskaitant gyvulininkystės sektorių, be kita ko, gerinant sektoriuje išmetamo metano kiekio stebėsenos, ataskaitų
(20)
Günther, A., Barthelmes, A., Huth, V., Joosten, H., Jurasinski, G., Kobesch, F. ir Couwenberg, J., „Prompt rewetting of drained peatlands reduces climate warming despite methane emissions“, Nature Communications, 11, 1644 (2020).